เมืองไทยสั่งลุยขายทุกช่องทางขอมีเบี้ยเพิ่มขึ้น
เมืองไทยประกันชีวิตโชว์ฝีมือเบี้ยประกันทะลุ 4.88 หมื่นล้านบาท โต 29% ปีนี้ &#8220;สาระ&#8221; สั่งลุยเต็มที่
4 ก.พ. 2556

เมืองไทยประกันชีวิตโชว์ฝีมือเบี้ยประกันทะลุ 4.88 หมื่นล้านบาท โต 29% ปีนี้ “สาระ” สั่งลุยเต็มที่
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ปี 2555 บริษัทมีเบี้ยรับรวมถึง 4.88 หมื่นล้านบาท เติบโตถึง 29% ในจำนวนนี้เป็นเบี้ยประกันรับใหม่ถึง 2.16 หมื่นล้านบาท เติบโตขึ้นมา 32% มีจำนวนเบี้ยประกันต่ออายุร่วม 2.72 หมื่นล้านบาท เพิ่มขึ้น 26%
“ผลจากเบี้ยใหม่ที่ขยายตัวมากทำให้สินทรัพย์รวมของบริษัทเพิ่มขึ้นเป็น 1.5 แสนล้านบาท แยกเป็นเงินสำรอง 1.2 แสนล้านบาท และเงินกองทุน 2 หมื่นล้านบาท” นายสาระ กล่าว 
นายสาระ กล่าวว่า สำหรับปี 2556 บริษัทได้ตั้งเป้าหมายว่าจะมีเบี้ยรับประกันรวมไม่ต่ำกว่า 5 หมื่นล้านบาท โดยจะเน้นหนักในช่องทางการขายผ่านตัวแทน และการขายผ่านธนาคารเพื่อทำรายได้หลักเข้าบริษัท ส่วนช่องทางการขายอื่นๆ นั้นก็ได้ตั้งเป้าหมายเติบโตเช่นเดียวกัน
นายสาระ กล่าวว่า ทั้งนี้จะมีการเพิ่มจำนวนตัวแทนขึ้นเป็น 3 หมื่นคน จากปัจจุบันที่มีอยู่ 2 หมื่นคน และจะเปิดสาขาใหม่อีก 10 แห่ง จากปัจจุบัน 132 แห่ง
“ถึงตอนนี้เรามีสินค้าที่ครอบคลุมฐานลูกค้าทุกกลุ่มแล้ว มีผลิตภัณฑ์ที่เหมาะกับคนที่มีรายได้มาก รายได้ปานกลาง และประชาชนทั่วไป และยังแยกตามกลุ่มอายุ เช่น กรมธรรม์บำนาญ หรือตามไลฟ์สไตล์ของลูกค้าที่มีแนวโน้มดูแลสุขภาพ จึงเชื่อว่าสามารถตอบโจทย์ได้” นายสาระ กล่าว